Een dood, 4 gewond toe gevangene losbrandArgieffoto: ANA. ŉ Gevangene is dood en vier ander gevangenes gewond nadat ŉ verhoorafwagtende gevangene wat Saterdag by die Isipingo-polisiekantoor, suid van Durban, aangehou is ŉ vuurwapen te voorskyn gebring en losgebrand het. Ondersoek word ingestel hoe dit kon gebeur het dat dié gevangene, wat veronderstel was om deursoek te word voordat hy in die selle toegesluit is, die vuurwapen by hom gehad het. Moses Dlamini, woordvoerder van die onafhanklike polisie-ondersoekdirektoraat (Opod), sê na bewering is die gevangene in polisieaanhouding geneem sonder dat hy deursoek is. Hy het skielik ŉ vuurwapen te voorskyn gebring, probeer om “sy pad uit polisieaanhouding oop te skiet” en ŉ ander gevangene doodgeskiet. “Die skieter is daarna deur ŉ polisiebeampte geskiet. In die proses is vier ander verhoorafwagtende gevangenes ook geskiet en gewond. Nog twee gevangenes kon daarin slaag om te ontsnap,” het Dlamini gesê. Die vier gewonde gevangenes en die skieter is vir behandeling na ŉ hospitaal geneem. Volgens Dlamini is die skieter steeds in die hospitaal in ŉ stabiele toestand. ŉ Saak van moord en poging tot moord is teen hom aanhangig gemaak. “Opod sal bewerings van nalatigheid teen alle polisiebeamptes en hul bevelvoerders ondersoek wat toegelaat het dat ŉ gevangene aangehou word met ŉ vuurwapen in sy besit.”